Iechyd Y Cyhoedd, Cymru Enwi a dod i rym 1 1 Enw’r Rheoliadau hyn yw Rheoliadau Unigolion sydd wedi eu Hesemptio o ran Triniaethau Arbennig (Cymru) 2024. 2 Daw’r Rheoliadau hyn i rym ar 29 Tachwedd 2024. Dehongli 2 1 Yn y Rheoliadau hyn— ystyr “ bydwraig gofrestredig ” (“ registered midwife ”) yw person sydd wedi ei gofrestru yn y Rhan i’r Bydwragedd o’r Gofrestr Nyrsio a Bydwreigiaeth ac sy’n cael ei reoleiddio gan y Cyngor Nyrsio a Bydwreigiaeth; ystyr “ ciropodydd ” (“ chiropodist ”) yw person sydd wedi ei gofrestru yn Rhan 2 o gofrestr yr HCPC ac sy’n cael ei reoleiddio gan y Cyngor Proffesiynau Iechyd a Gofal; ystyr “ ciropractydd ” (“ chiropractor ”) yw ciropractydd cofrestredig o fewn ystyr y term “registered chiropractor”, fel y’i nodir yn adran 43 o Ddeddf Ciropractyddion 1994 , ac sy’n cael ei reoleiddio gan y Cyngor Ciropractig Cyffredinol; ystyr “ cofrestr yr HCPC ” (“ HCPC register ”) yw’r gofrestr a sefydlwyd ac a gynhelir o dan erthygl 5 o Orchymyn 2001 gan y Cyngor Proffesiynau Iechyd a Gofal a sefydlwyd o dan erthygl 3 o’r Gorchymyn hwnnw, ac y mae darpariaeth bellach wedi ei gwneud yn ei chylch yng Ngorchymyn y Cyfrin Gyngor Proffesiynau Iechyd (Rhannau o’r Gofrestr a Chofnodion ynddi) 2003 ; ystyr “ Cofrestr Nyrsio a Bydwreigiaeth ” (“ Nursing and Midwifery Register ”) yw’r gofrestr a gynhelir gan y Cyngor Nyrsio a Bydwreigiaeth o dan erthygl 5 o Orchymyn Nyrsio a Bydwreigiaeth 2001 ; ystyr “ cydymaith nyrsio cofrestredig ” (“ registered nursing associate ”) yw person sydd wedi ei gofrestru yn y Rhan i’r Cymdeithion Nyrsio o’r Gofrestr Nyrsio a Bydwreigiaeth ac sy’n cael ei reoleiddio gan y Cyngor Nyrsio a Bydwreigiaeth; ystyr “ Deddf 1983 ” (“ the 1983 Act ”) yw Deddf Meddygaeth 1983 ; ystyr “ Deddf 1984 ” (“ the 1984 Act ”) yw Deddf Deintyddion 1984 ; ystyr “ Deddf 1989 ” (“ the 1989 Act ”) yw Deddf Optegwyr 1989 ; ystyr “ Deddf 2000 ” (“ the 2000 Act ”) yw Deddf Safonau Gofal 2000 ; ystyr “ deintydd ” (“ dentist ”) yw person sydd wedi ei gofrestru yn y gofrestr o ddeintyddion a gedwir yn unol ag adran 14 o Ddeddf 1984 ac sy’n cael ei reoleiddio gan y Cyngor Deintyddol Cyffredinol; ystyr “ y Ddeddf ” (“ the Act ”) yw Deddf Iechyd y Cyhoedd (Cymru) 2017; ystyr “ fferyllydd ” (“ pharmacist ”) yw— mewn perthynas â Phrydain Fawr, person sydd wedi ei gofrestru yn Rhan 1 o’r gofrestr o fferyllwyr a thechnegwyr fferyllfa a gynhelir o dan erthygl 19(2) o Orchymyn 2010 ac sy’n cael ei reoleiddio gan y Cyngor Fferyllol Cyffredinol, a mewn perthynas â Gogledd Iwerddon, person sydd wedi ei gofrestru yn y gofrestr o gemegwyr fferyllol ar gyfer Gogledd Iwerddon a gynhelir yn unol ag Erthyglau 6(a) a 9 o Orchymyn 1976 ac sy’n cael ei reoleiddio gan Gymdeithas Fferyllol Gogledd Iwerddon; ystyr “ ffisiotherapydd ” (“ physiotherapist ”) yw person sydd wedi ei gofrestru yn Rhan 9 o gofrestr yr HCPC ac sy’n cael ei reoleiddio gan y Cyngor Proffesiynau Iechyd a Gofal; ystyr “ Gorchymyn 1976 ” (“ the 1976 Order ”) yw Gorchymyn Fferylliaeth (Gogledd Iwerddon) 1976 ; ystyr “ Gorchymyn 2001 ” (“ the 2001 Order ”) yw Gorchymyn Proffesiynau Iechyd 2001 ; ystyr “ Gorchymyn 2010 ” (“ the 2010 Order ”) yw Gorchymyn Fferylliaeth 2010 ; ystyr “ myfyriwr-fferyllydd ” (“ student pharmacist ”), mewn perthynas â Gogledd Iwerddon, yw person sydd wedi ei gofrestru yn y gofrestr o fyfyrwyr ar gyfer Gogledd Iwerddon a gynhelir yn unol ag Erthyglau 6(c) a 9 o Orchymyn 1976, ac sy’n cael ei reoleiddio gan Gymdeithas Fferyllol Gogledd Iwerddon; ystyr “ myfyriwr-optegydd cyflenwi ” (“ student dispensing optician ”) yw person sydd wedi ei gofrestru yn y cofrestrau o fyfyrwyr a gynhelir o dan adran 8A o Ddeddf 1989 fel person sy’n ymgymryd â hyfforddiant i fod yn optegydd cyflenwi, ac sy’n cael ei reoleiddio gan y Cyngor Optegol Cyffredinol; ystyr “ myfyriwr-optometrydd ” (“ student optometrist ”) yw person sydd wedi ei gofrestru yn y cofrestrau o fyfyrwyr a gynhelir o dan adran 8A o Ddeddf 1989 fel person sy’n ymgymryd â hyfforddiant i fod yn optometrydd, ac sy’n cael ei reoleiddio gan y Cyngor Optegol Cyffredinol; ystyr “ nyrs gofrestredig ” (“ registered nurse ”) yw person sydd wedi ei gofrestru yn y Rhan i’r Nyrsys o’r Gofrestr Nyrsio a Bydwreigiaeth ac sy’n cael ei reoleiddio gan y Cyngor Nyrsio a Bydwreigiaeth; ystyr “ optegydd cyflenwi ” (“ dispensing optician ”) yw person sydd wedi ei gofrestru yn y gofrestr o optegwyr cyflenwi a gynhelir o dan adran 7(b) o Ddeddf 1989 ac sy’n cael ei reoleiddio gan y Cyngor Optegol Cyffredinol; ystyr “ optometrydd ” (“ optometrist ”) yw person sydd wedi ei gofrestru yn y gofrestr o optometryddion a gynhelir o dan adran 7(a) o Ddeddf 1989 ac sy’n cael ei reoleiddio gan y Cyngor Optegol Cyffredinol; ystyr “ osteopath ” (“ osteopath ”) yw osteopath cofrestredig o fewn ystyr y term “registered osteopath”, fel y’i nodir yn adran 41 o Ddeddf Osteopathiaid 1993 , ac sy’n cael ei reoleiddio gan y Cyngor Osteopathig Cyffredinol; ystyr “ podiatrydd ” (“ podiatrist ”) yw person sydd wedi ei gofrestru yn Rhan 2 o gofrestr yr HCPC ac sy’n cael ei reoleiddio gan y Cyngor Proffesiynau Iechyd a Gofal; ystyr “ proffesiynolyn gofal deintyddol ” (“ dental care professional ”) yw person sydd wedi ei gofrestru yn y gofrestr o broffesiynolion gofal deintyddol a sefydlwyd ac a gynhelir o dan adran 36B o Ddeddf 1984 ac sy’n cael ei reoleiddio gan y Cyngor Deintyddol Cyffredinol; ystyr “ Rheoliadau 2011 ” (“ the 2011 Regulations ”) yw Rheoliadau Gofal Iechyd Annibynnol (Cymru) 2011 ; ystyr “ sefydliad gofal iechyd annibynnol a reoleiddir ” (“ regulated independent healthcare establishment ”) yw— clinig annibynnol fel y diffinnir “independent clinic” gan adran 2(4) o Ddeddf 2000 ac fel y’i rhagnodir gan reoliad 4 o Reoliadau 2011; ysbyty annibynnol fel y diffinnir “independent hospital” gan adran 2(2) a (3) o Ddeddf 2000 ac fel y’i rhagnodir gan reoliad 3 o Reoliadau 2011; practis deintyddol preifat fel y’i diffinnir gan reoliad 3(1) o Reoliadau Deintyddiaeth Breifat (Cymru) 2017 ; ystyr “ technegydd fferyllfa ” (“ pharmacy technician ”) yw person sydd wedi ei gofrestru yn Rhan 2 o’r gofrestr o fferyllwyr a thechnegwyr fferyllfa a sefydlwyd ac a gynhelir o dan erthygl 19(2) o Orchymyn 2010 ac sy’n cael ei reoleiddio gan y Cyngor Fferyllol Cyffredinol; mae i “ triniaeth arbennig ” (“ special procedure ”) yr ystyr a roddir yn adran 57 o’r Ddeddf; mae i “ trwydded triniaeth arbennig ” (“ special procedure licence ”) yr ystyr a roddir yn adran 59 o’r Ddeddf; ystyr “ ymarferydd meddygol didrwydded ” (“ unlicensed medical practitioner ”) yw person sydd wedi ei gofrestru yn y gofrestr o ymarferwyr meddygol fel y’i diffinnir gan adran 2(2) o Ddeddf 1983, nad yw’n dal trwydded i ymarfer o dan adran 29A(1) o’r Ddeddf honno ac sy’n cael ei reoleiddio gan y Cyngor Meddygol Cyffredinol; ystyr “ ymarferydd meddygol trwyddedig ” (“ licensed medical practitioner ”) yw person sydd wedi ei gofrestru yn y gofrestr o ymarferwyr meddygol fel y’i diffinnir gan adran 2(2) o Ddeddf 1983, sy’n dal trwydded i ymarfer o dan adran 29A(1) o’r Ddeddf honno ac sy’n cael ei reoleiddio gan y Cyngor Meddygol Cyffredinol. Triniaethau arbennig penodedig at ddibenion adran 60(1) o’r Ddeddf ar gyfer aelodau o broffesiynau penodol 3 Nid yw unigolyn sy’n aelod o broffesiwn a restrir yng ngholofn 1 o Atodlen 1 wedi ei esemptio rhag y gofyniad i gael ei drwyddedu, os yw’r unigolyn yn dymuno rhoi pob triniaeth arbennig a bennir yng ngholofn 2 o’r Atodlen honno. Triniaethau arbennig penodedig at ddibenion adran 60(1) o’r Ddeddf ar gyfer aelodau o broffesiynau penodol oni bai bod amodau penodol wedi eu bodloni 4 1 Nid yw unigolyn sy’n aelod o broffesiwn a restrir yng ngholofn 1 o Atodlen 2 wedi ei esemptio rhag y gofyniad i gael ei drwyddedu mewn cysylltiad â thriniaeth arbennig a bennir yng ngholofn 2 o’r Atodlen honno, oni bai bod paragraff (3) yn gymwys. 2 Nid yw unigolyn sy’n aelod o broffesiwn a restrir yng ngholofn 1 o Atodlen 3 wedi ei esemptio rhag y gofyniad i gael ei drwyddedu mewn cysylltiad â thriniaeth arbennig a bennir yng ngholofn 2 o’r Atodlen honno, oni bai bod paragraff (3) yn gymwys. 3 Mae’r paragraff hwn yn gymwys— a pan fo unigolyn yn rhoi’r driniaeth arbennig mewn sefydliad gofal iechyd annibynnol a reoleiddir, a b pan na fo unigolyn yn ddarostyngedig i unrhyw amodau, unrhyw gyfyngiadau nac unrhyw sancsiynau ar ei gofrestriad proffesiynol, mewn perthynas â’i addasrwydd i ymarfer. Esemptiad ar gyfer aelodau o broffesiynau penodedig at ddibenion adran 60(3) o’r Ddeddf 5 Mae unigolyn— a sy’n aelod o broffesiwn a restrir yng ngholofn 1 o Atodlen 4, b sy’n rhoi triniaeth arbennig a restrir yng ngholofn 2 o’r Atodlen honno mewn sefydliad gofal iechyd annibynnol a reoleiddir, ac c nad yw’n ddarostyngedig i unrhyw amodau, unrhyw gyfyngiadau nac unrhyw sancsiynau ar ei gofrestriad proffesiynol, mewn perthynas â’i addasrwydd i ymarfer, i’w drin fel pe bai wedi ei esemptio rhag y gofyniad i gael ei drwyddedu i roi’r driniaeth arbennig honno. Jeremy Miles Ysgrifennydd y Cabinet dros Iechyd a Gofal Cymdeithasol, un o Weinidogion Cymru 27 Tachwedd 2024